Document ID: 32013D0795

KOMISSION TÄYTÄNTÖÖNPANOPÄÄTÖS,
annettu 19 päivänä joulukuuta 2013,
matkustaja-alusten turvallisuussäännöistä ja -määräyksistä annetun Euroopan parlamentin ja neuvoston direktiivin 2009/45/EY 9 artiklan 2 ja 3 kohdan mukaisia toimenpiteitä koskevasta Yhdistyneen kuningaskunnan ilmoituksesta
(tiedoksiannettu numerolla C(2013) 9225)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2013/795/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon matkustaja-alusten turvallisuussäännöistä ja -määräyksistä 6 päivänä toukokuuta 2009 annetun Euroopan parlamentin ja neuvoston direktiivin 2009/45/EY (1) ja erityisesti sen 9 artiklan 4 kohdan,
sekä katsoo seuraavaa:
(1)
Direktiivissä 2009/45/EY säädetään yhdenmukaiset turvallisuusvaatimukset kotimaanmatkoilla liikennöiville matkustaja-aluksille, riippumatta siitä, minkä lipun alla ne purjehtivat.
(2)
Edellä mainitun direktiivin 9 artiklan 2 kohdan mukaan jäsenvaltio voi toteuttaa toimenpiteitä, joilla sallitaan kyseisen direktiivin liitteen I sääntöjen kanssa samanarvoisten sääntöjen soveltaminen edellyttäen, että nämä samanarvoiset säännöt ovat vähintään yhtä tehokkaita kuin kyseiset säännöt ja että 9 artiklan 4 kohdassa säädettyä menettelyä noudatetaan.
(3)
Edellä mainitun direktiivin 9 artiklan 3 kohdan mukaan jäsenvaltiot voivat toteuttaa toimenpiteitä, joilla vapautetaan aluksia tietyistä erityisvaatimuksista edellyttäen, ettei turvallisuustaso heikkene ja että 9 artiklan 4 kohdassa säädettyä menettelyä noudatetaan.
(4)
Direktiivin 9 artiklan 4 kohdan mukaan 9 artiklan 2 ja 3 kohtaa soveltavan jäsenvaltion on ilmoitettava komissiolle toimenpiteistä, jotka se aikoo toteuttaa, mukaan lukien tarkat yksityiskohdat siinä määrin kuin on tarpeen sen varmistamiseksi, että riittävä turvallisuustaso säilyy. Jos kuuden kuukauden kuluessa ilmoituksesta päätetään 11 artiklan 2 kohdan menettelyn mukaisesti, etteivät toimenpiteet ole perusteltuja, kyseistä jäsenvaltiota voidaan vaatia muuttamaan ehdotettuja toimenpiteitä tai olemaan toteuttamatta niitä.
(5)
Yhdistynyt kuningaskunta toimitti alun perin 17 päivänä helmikuuta 2011 komissiolle direktiivin 2009/45/EY 9 artiklan 2 ja 3 kohdan nojalla ilmoituksen vapautuksia ja samanarvoisia sääntöjä sisältävästä kansallisesta toimenpiteestä, joka koskee direktiivissä kotimaanmatkoilla liikennöiville matkustaja-aluksille säädettyjä vaatimuksia. Komissio pyysi 25 päivänä maaliskuuta 2011 lisätietoja Yhdistyneen kuningaskunnan ehdotuksen teknisistä yksityiskohdista ja ehdotuksesta yleensä.
(6)
Yhdistynyt kuningaskunta jätti 19 päivänä maaliskuuta 2013 uuden ilmoituksen kansallisesta toimenpiteestä, jolla hyväksytään 21 samanarvoista sääntöä ja vapautusta direktiivin 2009/45/EY 9 artiklan 2 ja 3 kohdan säännösten nojalla. Tämä ilmoitus korvaa 17 päivänä helmikuuta 2011 toimitetun ilmoituksen; se koskee pääasiassa teknisiä ja operatiivisia vaihtoehtoja direktiivin vaatimusten täyttämiseksi Yhdistyneen kuningaskunnan rannikolla liikennöivien pienten matkustaja-alusten erityistarpeet huomioon ottaen.
(7)
Komissio pyysi 12 päivänä kesäkuuta 2013 lisäselvitystä vapautusta ja samanarvoisia sääntöjä koskevaan pyyntöön. Komissio ilmoitti, että direktiivin 9 artiklan 4 kohdassa säädetty kuuden kuukauden määräaika, joka alkaa alkuperäisen ilmoituksen vastaanottamisesta, on keskeytetty siihen asti, kun kaikki lopullisen analyysin tekemiseen tarvittavat tiedot on saatu. Yhdistynyt kuningaskunta vastasi 13 päivänä heinäkuuta 2013. Komission edustajat, Euroopan meriturvallisuusvirasto EMSA ja Yhdistyneen kuningaskunnan viranomaiset käsittelivät 23 päivänä syyskuuta 2013 pidetyssä kokouksessa tämän monimutkaisen ilmoituksen yksityiskohtia.
(8)
Yhdistynyt kuningaskunta päätti 1 päivään lokakuuta 2013 mennessä peruuttaa 11 alun perin esittämistään vapautuksista ja/tai samanarvoisista säännöistä. Yhdistynyt kuningaskunta saattoi lisäksi jäljellä olevat vapautukset ja/tai samanarvoiset säännöt ajan tasalle sekä selkeytti toimintaolosuhteita, joissa pyydettyjä vapautuksia sovellettaisiin.
(9)
Komissio katsoo, että pyydetyistä vapautuksista ja/tai samanarvoisista säännöistä yhdeksän on perusteltuja eikä direktiivin 2009/45/EY 11 artiklan 2 kohdassa säädettyä menettelyä sovelleta.
(10)
Jäljellä oleva pyyntö koskee direktiivin 2009/45/EY liitteessä I olevan III/2.1 säännön vaatimusta, joka koskee varapelastuslauttoja. Tämä toimenpide sisältää vapautuksen ja samanarvoisen ehdotuksen. Yhdistynyt kuningaskunta pyytää, että III/2.1 säännön mukaisesta vaatimuksesta vapautetaan C- ja D -luokan alukset, joiden pituus on alle 24 metriä ja jotka liikennöivät ainoastaan suotuisassa säässä, päivänvalossa ja kesällä ja kantavat enintään 130 henkilöä. Yhdistynyt kuningaskunta ehdottaa tämän säännön samanarvoiseksi säännöksi, että tällaisilla matkustaja-aluksilla varattaisiin pelastuslautat 100 prosentille aluksella olevista henkilöistä ja kelluvat laitteet 20 prosentille.
(11)
Komissio katsoo, että jäljellä olevaa pyyntöä vapauttaa C- ja D -luokan alukset, joiden pituus on alle 24 metriä, direktiivin 2009/45/EY liitteessä I olevassa III/2.1 säännössä esitetystä varapelastuslauttoja koskevasta vaatimuksesta ei voida hyväksyä. Yhdistynyt kuningaskunta ei ole osoittanut, ettei kotimaanmatkoilla ainoastaan suotuisassa säässä, päivänvalossa ja kesällä liikennöivien matkustaja-alusten turvallisuus ehdotetuissa käyttöolosuhteissa heikkene. Yhdistynyt kuningaskunta ei myöskään ole osoittanut, että riski siitä, ettei pelastuslauttaa ole saatavilla, olisi pieni; ehdotettua samanarvoista toimenpidettä kelluvista laitteista 20 prosentille aluksella olevista henkilöistä ei myöskään voida hyväksyä, koska se edellyttää, että kelluvia laitteita käyttävät henkilöt olisivat vedessä. Joillakin toimenpiteen soveltamisalaan kuuluvilla alueilla meren lämpötila määritellyllä kesäkaudella saattaa olla hyvin alhainen, joissakin tapauksissa 5 °C.
(12)
Komissio katsoo sen vuoksi, että direktiivin 2009/45/EY liitteessä I olevaa III/2.1 sääntöä koskevat aiotut toimenpiteet eivät ole perusteltuja.
(13)
Tässä päätöksessä säädetty toimenpide on meriturvallisuutta ja alusten aiheuttaman pilaantumisen ehkäisemistä käsittelevän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Yhdistynyttä kuningaskuntaa pyydetään olemaan hyväksymättä sen aikomaa vapautusta direktiivin 2009/45/EY liitteessä I olevasta varapelastuslauttoja koskevasta III/2.1 säännöstä, joka koskisi C- ja D -luokan matkustaja-aluksia, joiden pituus on alle 24 metriä, sekä kyseisille aluksille ehdotettua samanarvoista sääntöä, jonka mukaan kyseisillä aluksilla olisi oltava pelastuslautat 100 prosentille aluksella olevista henkilöistä ja kelluvat laitteet 20 prosentille aluksilla olevista henkilöstä.
2 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 19 päivänä joulukuuta 2013.

Labels: 7
8
18